
RAPORT 
asupra propunerii legislative pentru înfiinţarea Obştilor Agricole
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă pentru înfiinţarea Obştilor Agricole, transmisă cu adresa nr.Pl.x 650 din  15 decembrie 2009, înregistrat sub nr.24/996/16.12.2009. 

La întocmirea raportului, Comisia a avut în vedere avizul negativ al Consiliului Legislativ şi punctul de vedere negativ al Guvernului.
 Propunerea legislativă are ca obiect de reglementare înfiinţarea obştilor agricole, ca forme de asociere în agricultură, în scopul cultivării unor suprafeţe întinse de teren.
Propunerea legislativă pentru înfiinţarea Obştilor Agricole face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Dănuţ Apetrei, secretar de stat în cadrul Ministerului Agriculturii şi Dezvoltării Rurale. 

La lucrările Comisiei au fost prezenţi 27 de deputaţi, membri ai comisiei. 
Propunerea legislativă a fost respinsă în unanimitate, în şedinţa din  3 februarie 2010, pentru următorul considerent:
·  pentru a nu crea paralelisme şi contradicţii în reglementări.
Propunerea  legislativă a fost respinsă de Senat în şedinţa din 25 noiembrie 2009.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

